Vrydag, 03 Oktober 2014 21:55
Ben du Toit is die hoof van kommunikasie van die NGK, maar beoefen glad nie gesonde teologie nie.
Ben du Toit en Kobus Gerber, toe die parlementêre verteenwoordigers van die NG Kerk, het in Oktober 2006 namens die NGK aan die RSA parlement voorgestel dat homoseksuele huwelike gewettig moet word. Dit is heeltemal teenstrydig met dit wat die Bybel verkondig en ook, glo ek, teenstrydig met die siening van die meerderheid van NG Kerk lidmate (kyk NGK vra SA parlement dat homoseksuele huwelike gewettig word (Okt 2006)).
Ben glo nie aan die duiwel as persoon nie. Wynand Louw het hom aangekla by sy ring daaroor, maar hy het vinnig losgekom omdat daar geredeneer is dat die NGK amptelik ruimte maak vir sy siening volgens die amptelike besluit tydens die 2011 Algemene sinode in Boksburg. Kyk:
Korrespondensie met Dr. Ben du Toit (met Wynand Louw oor die bose)
Die uitkoms van die dwaalleer tug ondersoek teen Dr Ben du Toit: Daarin sê Ben: "Voorsitter, die Here moet my daarvoor straf, maar, ek meen, ek dink nie ek is buite die belydenis as ek die genade van God groter stel as enigiets anders nie." Hierdie is duidelik 'n universalitiese stelling.
Hy is ook die outeur van die boek God? Geloof in 'n postmoderne tyd. Daarin sê hy onder andere:
Die Bybel is nie die Woord van God nie, maar woorde oor God en deurdrenk met al die gebrekkige en foutiewe sienings wat die mense van die pre-moderne tyd gehad het.
Jesus self het ook hierdie gebrekkige en foutiewe verstaan van sekere dinge gehad, omdat hy ook maar net in die pre-moderne tyd op aarde geleef het.
Die Bose se oorsprong lê slegs in die mens self en hy is nie 'n wese van een of ander aard nie.
Jesus van Nasaret word nêrens in die Ou Testament genoem nie.
Jesus se Godheid word nêrens pertinent gestel nie.
Jesus se wonderwerke was nie noodwendig wonderwerke nie.
Jesus se geboorte was nie noodwendig maagdelik nie.
Hy verwys na die "sogenaamde" wederkoms van Christus.
Kommentaar op Ben du Toit se boek, God? Geloof in 'n postmoderne tyd (resensies deur Dolf Britz, Wynand Louw, 24 diensdoenende teoloë en MM Nieuwoudt)